Diari Oficial de la Generalitat Valenciana


Sumari del DOGV 4405, del 24-12-2002 (2002/14706)

ORDE de 4 de desembre de 2002, de la Conselleria de Sanitat, per la qual aprova la Carta al Pacient de la Comunitat Valenciana.
-------------------------------------------------------------------------------------------------------------------------------

### Dades del document

Número de DOGV
:   4405

Data del DOGV
:   24-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/14565


Data del document
:   04-12-2002

Organisme emissor
:   Conselleria de Sanitat

Tipus de document
:   Ordre

Descriptors 

:   * ciutadà
    * drets del malalt
    * relació administració-administrat

ORDE de 4 de desembre de 2002, de la Conselleria de Sanitat, per la qual aprova la Carta al Pacient de la Comunitat Valenciana. [2002/14239]
  
La Generalitat Valenciana té com a objectiu de totes les seues actuacions la millora contínua de la qualitat dels servicis que presta als ciutadans.
  
El Govern Valencià, per l'Acord de 24 de febrer de 1998, va aprovar la implantació progressiva d'un sistema d'avaluació de la qualitat de la gestió dels centres, entitats i servicis de l'administració seguint el Model Europeu d'Excel·lència.
  
La modificació que fa la Llei 4/1999, de 13 de gener, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, introduïx en l'article 3 com a principis generals d'actuació de les administracions públiques, en la seua relació amb els ciutadans, la transparència i la participació. També establix com a criteri d'actuació de les administracions públiques l'eficiència i el servici al ciutadà.
  
Les diferents administracions en el si de la Unió Europea i de l'Organització per a la Cooperació i el Desenvolupament Econòmic estan abordant processos de millora que inclouen la gestió de la qualitat com a model de millora de la gestió pública.
  
La Conselleria de Sanitat, en el marc de la Carta al Ciutadà de la Comunitat Valenciana, i dins dels objectius del Pla d'Humanització de l'Atenció Sanitària, ha elaborat la Carta al Pacient com un document complementari de l'ordenament jurídic que hi ha, destinat a definir i difondre els compromisos del sistema de salut, en resposta a les necessitats dels ciutadans i com un element d'autoexigència amb l'excel·lència i la millora contínua de l'atenció sanitària.
  
La Carta al Pacient, expressió dels valors del sistema de salut i dels drets dels pacients, vol ser un instrument de comunicació, d'informació i de compromís, oberta a tots, basada en els estàndards de qualitat establits i encaminada a millorar l'estat de salut dels ciutadans de la Comunitat Valenciana.
  
La Carta al Pacient gira entorn de quatre eixos fonamentals d'actuació: una sanitat orientada a les necessitats dels pacients, una sanitat més eficaç i eficient, una sanitat més exigent amb si mateixa i compromesa amb els ciutadans, una sanitat moderna i innovadora per al segle XXI.
  
Per tot això, i fent l'ús de les facultats que em conferixen l'article 35 de la Llei 5/1983, de 30 de desembre, del Govern Valencià, l'article 47.11 del Text Refós de la Llei de la Hisenda Pública de la Generalitat Valenciana, i el Decret 33/1997, de 26 de febrer, del Govern Valencià, pel qual aprova el Reglament Orgànic i Funcional de la Conselleria de Sanitat. A proposta del conseller de Sanitat i després de la deliberació del Govern Valencià.
  
ORDENE
  
CAPÍTOL 1
  
Disposicions generals
  
Article 1. Objecte
  
El present decret té per objecte aprovar la Carta al Pacient de la Comunitat Valenciana.
  
Article 2. Àmbit d'aplicació
  
La Carta al Pacient té com a destinataris tots els pacients a la Comunitat Valenciana.
  
CAPÍTOL II
  
La Carta al Pacient
  
Article 3. Concepte
  
3.1 S'aprova la Carta al Pacient de la Comunitat Valenciana com a resposta a les necessitats actuals dels pacients i a les seues expectatives futures.
  
3.2 La Conselleria de Sanitat es compromet a garantir que la resposta a les expectatives i aspiracions dels pacients serà l'adequada, d'acord amb el principi de millora contínua de l'assistència que presta.
  
Article 4. Estructura
  
La Carta al Pacient de la Comunitat Valenciana recull en la seua estructura:
  
A) Els valors que inspiren el sistema valencià de salut.
  
B) Els drets i les obligacions dels pacients.
  
C) La forma d'accés als diferents servicis de salut.
  
D) I assumix els compromisos amb el pacient estructurant-se entorn de quatre eixos d'acció:
  
1. Una sanitat orientada a les necessitats dels pacients
  
- Amb l'objectiu de millorar el nivell d'atenció, informació i comunicació amb els pacients.
  
- Per a millorar les relacions afectives del pacient i el seu entorn familiar en la xarxa sanitària.
  
- Perquè la prestació de servicis sanitaris genere un alt grau de confiança i satisfacció.
  
2. Una sanitat més eficaç i eficient
  
- Perquè l'accés a l'assistència sanitària es realitze en igualtat de condicions per a tots.
  
- Una sanitat que atenga els pacients de la forma més adequada i en el temps més adequat.
  
- Una sanitat pròxima al ciutadà, sense barreres administratives i organitzatives.
  
- Una Sanitat en què tots els recursos assistencials estiguen al servici dels ciutadans.
  
3. Una sanitat més exigent amb si mateixa i compromesa amb els ciutadans
  
- Que garantisca els drets dels pacients a la Comunitat Valenciana.
  
- Oberta a les queixes, reclamacions, suggeriments i agraïments dels ciutadans com a estímul en la millora de la qualitat assistencial.
  
- Dirigida a millorar la salut dels ciutadans de la Comunitat Valenciana.
  
4. Una sanitat moderna i innovadora per al segle XXI
  
- Adequada a les noves exigències científiques i tecnològiques, incorporant al sistema noves formes de gestió i de direcció.
  
- Accessible, dinàmica i participativa, en la qual el ciutadà puga convertir-se en agent d'informació col·laborant amb l'administració per a millorar la qualitat assistencial.
  
- Una sanitat que valora la importància que la innovació i la investigació tenen com a factors de desenvolupament i de progrés.
  
Article 5. Difusió, seguiment i percepció ciutadana del contingut de la carta
  
La Conselleria de Sanitat utilitzarà els mitjans de difusió, convencionals o de noves tecnologies, que considere més adequats perquè el contingut de la carta siga conegut per tots els ciutadans i ciutadanes de la Comunitat Valenciana.
  
La Conselleria de Sanitat farà, a través dels mecanismes que reglamentàriament es determinen, el seguiment sobre el coneixement que els pacients tenen de la carta i la seua percepció sobre ella, especialment del seu grau de satisfacció.
  
DISPOSICIÓ ADDICIONAL
  
La Conselleria de Sanitat podrà desenvolupar, mitjançant ordes, cartes al pacient d'àmbit local en les àrees de salut o servicis assistencials.
  
DISPOSICIÓ FINAL
  
Esta disposició entrarà en vigor el dia de la publicació en el Diari Oficial de la Generalitat Valenciana.
  
València, 4 de desembre de 2002
  
El conseller de Sanitat